RS ยืนเหนือตลาด โบรกฯ เก็งพลิกมีกำไรในครึ่งปีหลัง เป้าสูงสุด 16 บ.
RS ยืนเหนือตลาด ณ เวลา 10.36 น. ราคาอยู่ที่ 11 บ. บวก 0.20 บ. หรือ 1.85% สูงสุดที่ 11.20 บ. ต่ำสุดที่ 10.90 บ. มูลค่าซื้อขายที่ 31.48 ลบ. โดยบล.เคเคเทรด มองว่า RS จะเริ่มมีกำไรใน 2H58 หลังอัตราการจองซื้อโฆษณาปรับตัวดีขึ้น ด้านบล.บัวหลวง แนะ ซื้อ เป้า 16 บ.
9 ก.ค. 2558

ผู้สื่อข่าวรายงานว่า ราคาหุ้นบริษัท อาร์เอส จำกัด (มหาชน) หรือ RS ณ เวลา 10.36 น. ราคาอยู่ที่ 11 บาท บวก 0.20 บาท หรือ 1.85% สูงสุดที่ 11.20 บาท ต่ำสุดที่ 10.90 บาท มูลค่าซื้อขายที่ 31.48 ล้านบาท ขณะที่ดัชนีตลาดหุ้นไทยโดยรวมลบ 0.12%

บล.บัวหลวง ระบุในบทวิเคราะห์ (9 ก.ค.) ว่าคาดราคาหุ้น RS ปรับลงสะท้อนการปรับลดประมาณการณ์กำไรจาก Consensus ไปมากแล้ว โดยในระยะสั้นคาดกำไรไตรมาส 2/58 แม้จะยังคงขาดทุน 10 ลบ. แต่ดีขึ้นเทียบไตรมาส 1/58 ที่ขาดทุนกว่า 40 ล้านบาท
ขณะที่คาดว่าแนวโน้มครึ่งปีหลังจะดีกว่าครึ่งปีแรก และพลิกกลับมามีกำไรในปี 59 ได้ จาก Utilization rate ทีวีที่คาดว่าจะดีขึ้นจากตอนนี้ที่ 45% เป็น 50-60% ในครึ่งปีหลัง และค่าโฆษณาคงที่ ที่ 2.5 หมื่นบาท ซึ่งเป็นจุดที่มองว่าเป็นจุดคุ้มทุนของบริษัท และเป็นกรณีที่ Worse case ซึ่งสะท้อนมูลค่าเหมาะสมกรณีแย่สุดที่ 10.20 บาท ทำให้เชื่อว่า Downside ต่อจากนี้จะมีจำกัด และแนะนำ ซื้อ ราคาเป้าหมาย 16 บาท (ปรับลงจาก 19.20 บาท ตามการปรับลดประมาณการณ์กำไรลง)
ขณะเดียวกัน บล.เคเคเทรด ระบุในบทวิเคราะห์ (9 ก.ค.) ว่าเริ่มต้นคำแนะนำการลงทุนในหุ้น RS ด้วยคำแนะนำ “เก็งกำไร” โดยประเมินราคาเหมาะสมปี 58 ด้วยวิธี DCF (WACC 9.5%) ไว้ที่ 12.50 บาท ซึ่งมองว่าระยะสั้นหุ้น RS มีความเสี่ยงจากกการปรับลดประมาณการของตลาดราว 40-50% อันเนื่องจากภาวะเศรษฐกิจที่ไม่ได้ฟื้นตัวอย่างที่คาด ทำให้มีการปรับลดเป้าหมายการเติบโตในปีนี้
อย่างไรก็ตามมองว่าผลประกอบการของบริษัทจะเริ่มพลิกกลับมามีกำไรในครึ่งปีหลังของปีนี้หลังจากอัตราการจองซื้อโฆษณาเริ่มปรับตัวดีขึ้น และคาดกำไร 2 ปีข้างหน้า (ปี 59-60) กำไรสุทธิจะกลับมาเติบโตเฉลี่ย 52%